**Galben**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E-aşa mult galben între noi, de-acum.

Se-ntoarce toamna pe alei şi-n gânduri,

Risipa ei de aur şi parfum

Mă-ndeamnă să-ţi mai scriu câteva rânduri,

Să-ţi spun că eu întâmplător te cern

Prin sita deas-a genelor, sub pleoape,

Şi te dizolv în lacrimi să te-aştern

Pe frunze mari sperând că mai aproape

Te va aduce timpul... Între noi,

E-o-ntindere de galben şi mi-e bine

De mă gândesc că navigând pe ea

Vei reveni şi-o să mă iei cu tine.

- Se-anunț-o toamnă plină de culori,

Dau fructele în pârg și-s parfumate

Pe-aleile pe unde-adeseori

Am rătăcit cu tine prin păcate.

Se vor întoarce oare înapoi

Clipe-nsetate de amor și artă

Când ne aveam, iubito, doar pe noi

Și deschideam, cu gândul, orice poartă?

De la fereastra versului privesc,

E-atâta galben și e toamnă-afară,

Să plec spre tine-acum pare firesc,

De ce s-aștept o zi de primăvară?

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016